Solidariteit Finansiële Dienste verminder finansiële kommer - Solidariteit WêreldSolidariteit Wêreld
Tuis › Nuuskantoor › Solidariteit Finansiële Dienste verminder finansiële kommer
Solidariteit se navorsing onder sy lede dui aan dat hulle steeds ernstige kontantvloeiprobleme as gevolg van verminderde salarisse beleef. Dit kan aan die gevolge van die Covid-19-pandemie en ook die nasionale inperking toegeskryf word. Daar moet egter daarteen gewaak word dat 'n kontantvloeiprobleem nie tot 'n verdere skuldstrik lei nie.
Hiervoor het Solidariteit-lede en ook die publiek goeie finansiële inligting nodig sodat die tydelike krisis as gevolg van die pandemie nie werkherstel belemmer nie.
Solidariteit Finansiële Dienste (SFD) is op die been gebring om Solidariteit-lede en nie-lede van onafhanklike en eerlike finansiële advies te bedien. SFD beskik oor die dienste van gesertifiseerde finansiële adviseurs wat spesialiseer in beleggings, aftreebeplanning, die hantering van afleggings/bedankings, lewens- en ongeskiktheidsversekering, belastingbeplanning vir individue, mediese beplanning en mediese dekking. Die adviseurs bied ook hulp met basiese boedelbeplanning.
Die ekonomiese impak van die Covid-19-pandemie word reeds landswyd gevoel en volgens kenners gaan sake eers erger raak voor dit enigsins beter sal raak. Die gevolge van die nasionale inperking en die beperkings wat daarmee gepaard gaan, lei daartoe dat dit individue asook die sakesektor 'n hele ruk sal neem om ten volle te herstel.
Die beduidende daling in die aandelemark asook die styging in werkloosheidsyfers is reeds 'n realiteit in Suid-Afrika. Die meeste werkende mense is toenemend bekommerd oor hul persoonlike finansiële situasie en die ekonomie, en daar word aangedui dat mense selfs meer oor hierdie aspek van hul lewens bekommerd is as oor hul gesondheid tydens die krisistydperk. Die vrees vir werkloosheid is groter as die vrees om siek te word.
In 'n onlangse Solidariteit-welstandopname is aangedui dat daar 'n weeklikse toename onder Solidariteit-lede is wat slegs 'n gedeelte van hul salarisse ontvang.
Navorsing van die Solidariteit Navorsingsinstituut (SNI) dui daarop dat ongeveer 10% van al die instellings in die Solidariteit Beweging se werkende lede hul poste kan verloor. Daar word verwag dat slegs 10% van gesinne hul volle inkomste gaan behou. Dit beteken dat 90% van die Solidariteit Beweging se lede 'n regstreekse finansiële impak as gevolg van die krisis gaan beleef.
Deel van Solidariteit se Werkherstelprogram moet dus wees om lede met hul finansiële welstand te help. Die finansiële brug na 'n nuwe en/of voltydse werk is dus uiters noodsaaklik.
Volgens 'n onlangse aanlyn studie oor waarna mense die meeste op soek is binne die finansiële sektor, is aangedui dat die volgende vier aspekte die meeste aandag geniet:
Soektogte rakende onbetaalde verlof en werkloosheid
Soektogte rakende bankrotskap
Soektogte rakende pensioenfondsonttrekkings
Soektogte rakende besparingstrategieë
Hierdie vier aspekte dui op mense se bekommernis en die behoefte aan inligting oor ernstige huishoudelike finansiële probleme. Dit alles voorspel 'n kommerwekkende tyd wat voorlê waar daar groot druk op gewone mense se finansies geplaas gaan word.
'n Onsekere finansiële toekoms word dus vir baie mense bykans gewaarborg. Dit is dus hoekom Solidariteit reeds vandag inligting hieroor aan sy lede gee sodat jy vandag reeds vir die toekoms kan beplan. Dit is ook Solidariteit se plig om jou sover as moontlik hiermee by te staan.
As Solidariteit-lid wil ons jou bemagtig om:
te weet wat finansiële welvaart is;
die regte finansiële besluite in dié tyd te neem;
afleggingspakkette doeltreffend aan te wend;
die sielkundige impak van die verlies van finansiële welvaart te verstaan en dit sodoende te versag.
SFD het 'n omvattende plan vir persoonlike finansiële bestuur vir Solidariteit-lede ontwikkel om die krisis wat in baie huishoudings gaan ontstaan, doeltreffend deur goeie en eenvoudige finansiële advies en riglyne te hanteer. Dit is belangrik dat die advies aanvanklik saamgestel word om 'n moontlike finansiële krisis of uitdagende omstandigheid te hanteer. Die doel hiervan is om jou as Solidariteit-lid te bemagtig en om sterker aan die ander kant van die krisis uit te kom.